Odd Roger Enoksen

**Odd Roger Enoksen** (født 1954) er en norsk politiker (Sp). Han var forsvarsminister i Jonas Gahr Støres regjering fra 2021 til 2022, olje- og energiminister i Jens Stoltenbergs andre regjering fra 2005 til 2007 og kommunalminister i Kjell Magne Bondeviks første regjering fra 1999 til 2000. Han var stortingsrepresentant innvalgt fra Nordland fra 1993 til 2005.

Den 9. april 2022 ble det gjort kjent at Enoksen ville gå av som statsråd.

## Biografi
Han gikk Kleiva landbruksskole og drev fra ung alder både gårdsbruk og torvindustri. Han ble formann i Andøy senterparti i 1975 og varaordfører i Andøy kommune i 1985. Ved stortingsvalget i 1993 ble Enoksen valgt til stortingsrepresentant, da Senterpartiet fikk tre mandater fra Nordland.

Han satt sin første periode i Stortingets energi- og miljøkomité. Fra 1997 til 1999 var han leder i Stortingets næringskomité og nestleder i Senterpartiet. I 1999 overtok han som leder i Senterpartiet og ble kommunalminister i Kjell Magne Bondeviks sentrumsregjering. Enoksen var mot å stille kabinettsspørsmål på gasskraftsaken i 2000, men regjeringen gjorde det og måtte gå av. Tilbake på Stortinget overtok han også ledelsen av Senterpartiets stortingsgruppe. Han gikk av som partileder i 2003 og som stortingsrepresentant i 2005.

Fra 2005 til 2007 var han olje- og energiminister i Jens Stoltenbergs rødgrønne regjering. Det var i Enoksens statsrådsperiode at Statoil fusjonerte med olje- og gassdivisjonen i Norsk Hydro. Enoksen sørget også for at konsesjonslovgivningen for vannkraftverk kom i samsvar med EØS-reglene, så Norge kunne beholde hjemfallsretten.

Han var ansatt som administrerende direktør ved Andøya Space 2005-2019.

Den 14. oktober 2021 ble han utnevnt til forsvarsminister i Jonas Gahr Støres regjering, som regjeringens eldste statsråd, 67 år gammel. Den 24. februar 2022 skjedde Russlands invasjon av Ukraina, og regjeringen signaliserte økt satsing på forsvar og beredskap. Den 8. april 2022 la Enoksen fram  en stortingsmelding om status, prioriterte endringer og tiltak i forsvarssektoren.

I begynnelsen av april 2022 leverte Hilde Lengali, tidligere nestleder i Nordland Senterparti, et formelt varsel mot Enoksen, hvor hun ga uttrykk for at han hadde opptrådt på en upassende måte. Hendelsene fant sted i 2000 og 2001. Enoksen ba om unnskyldning for det som hadde skjedd.

På bakgrunn av omtalene av saken vedrørende Lengali, kom en annen kvinne, som forble anonym, frem med sin historie om et forhold til Enoksen da han var olje- og energiminister. Denne saken ble kjent gjennom *[[VG]]*. Den 9. april 2022 meldte Enoksen at han hadde bedt om å få gå av som forsvarsminister. Senere samme dag kunngjorde statsminister Jonas Gahr Støre at han hadde akseptert Enoksens avgang.

## Regjeringsmedlem
* Fra 16. mars 1999 til 17. mars 2000: Kommunalminister i Kjell Magne Bondeviks 1. regjering
* Fra 17. oktober 2005 til 21. september 2007: Olje- og energiminister i Jens Stoltenbergs 2. regjering
*Fra 14. oktober 2021 til 9. april 2022:  Forsvarsminister i Jonas Gahr Støres regjering

## Stortingets presidentskap
* 1993–1997: visesekretær i Stortinget

## Stortingskomitéer
* 2001–2005: medlem av Næringskomitéen fra 22. april 2003
* 2001–2005: medlem av Forsvarskomitéen til 22. april 2003
* 2001–2005: medlem av Den utvidede utenrikskomitéen til 22. april 2003
* 2001–2005: medlem av Valgkomitéen til 11. april 2003
* 1997–2001: medlem av Finanskomitéen fra 22. mars 2000
* 1997–2001: medlem av Den utvidede utenrikskomitéen til 16. mars 1999, og fra 22. mars 2000
* 1997–2001: leder av Næringskomitéen til 16. mars 1999
* 1997–2001: medlem av Arbeidsordningskomitéen til 16. mars 1999
* 1993–1997: medlem av Energi- og miljøkomitéen

## Referanser


## Eksterne lenker
* 
*